Screenshot(Youtube)

U LUKSEMBURGU, uoči utakmice Fole i Dinama, došlo je do tučnjave između frakcija Bad Blue Boysa.

Sukobilo se nekoliko stotina navijača, a napravljena je i velika šteta na jednom kombiju čakovačkih registracija. Prema pisanju tamošnjih medija uhićeno je 25 osoba, a još uvijek nema informacija o ozlijeđenima. Luksemburška policija upozorena je na mogući okršaj frakcija, a on se i dogodio oko 19 sati. Skupina Dinamovih navijača pred nacionalni stadion Luksemburga Josy Barthel stigla je bez ulaznice, no prema izvještajima svjedoka, utakmica im nije bila u prvom planu. U fokusu skupine bio je "neprijateljski" kombi s istaknutim hrvatskim zastavama. Brzo je došlo do žestokog obračuna na ulici. Boysi su se "mlatili" drvenim palicama, bakljama, šakama, čak i prometnim znakovima.

Velik broj specijalaca smirio situaciju

Tekst se nastavlja ispod oglasa

Luxemburger Wort na svojim stranicama donosi opis situacije: "BBB-i su i u Luksemburgu uz puno pirotehnike napravili štetu, a Dinamo je otprije poznat po nasilnim navijačima." Tamošnji mediji su ionako danima najavljivali moguće nerede uoči ovog susreta, čekali su se "huligani", a iz tog razloga je bio angažiran i veliki broj specijalaca. Upravo njihova brza reakcija prilikom ovog sukoba spriječila je daljnji fizički okršaj većih razmjera.

Nastavak sukoba između BBB-a

Ovo je samo nastavak sukoba između zaraćenih frakcija (jedni su bliži upravi kluba, dok su drugi protiv Mamića) BBB-a koji se jako često sukobljavaju na ulicama Zagreba, a na utakmici protiv Hajduka su se potukli na sjevernoj tribini Maksimira.